Elutähtsa teenuse kirjeldus ja toimepidevuse nõuded avalik-õigusliku meediateenuse ja selle osutamiseks vajaliku ringhäälinguvõrgu teenuse toimimise tagamisel 
Vastu võetud kultuuriministri 15.07.2025 määrusega nr 3

Määrus kehtestatakse hädaolukorra seaduse § 37 lõike 2 alusel.

§ 1. Elutähtsa teenuse kirjeldus

(1) Eesti Rahvusringhäälingu ülesanded avalik-õigusliku  meediateenuse osutajana on: 
1) täita Eesti Rahvusringhäälingu seaduse paragrahvi 5 lõike 1 punktis 10 sätestatud ülesannet; 
2) tagada vähemalt ühe eestikeelse ja ühe venekeelse raadio- ja televisiooniprogrammi ööpäevaringne tootmine ja edastamine avalik-õiguslikule meediateenuste osutajale üleriigilise levialaga ringhäälinguvõrgu teenust osutava sideettevõtja (edaspidi ringhäälinguvõrgu teenuse osutaja) võrguni; 
3) tagada eestikeelsete ja venekeelsete veebipõhiste uudiste ööpäevaringne tootmine; 
4) tagada käesoleva lõike punktis 2 nimetatud raadioprogrammide edastamiseks ringhäälinguvõrgu teenuse osutajale ligipääs sidevõrgule vähemalt kolmest asukohast, sealhulgas vähemalt kahest asukohast väljaspool Tallinna; 
5) tagada ettevõtlus- ja infotehnoloogiaministri 19. veebruari 2021. a määruses nr 8 „Elutähtsa telefoni-, mobiiltelefoni- ja andmesideteenuse kirjeldus ja toimepidevuse nõuded“ nimetatud  sideettevõtjale (edaspidi sideettevõtja) ligipääs veebiuudistele vähemalt kahest asukohast, sealhulgas ühest asukohast väljaspool Tallinna.

(2) Ringhäälinguvõrgu teenuse osutaja ülesanded on:
1) tagada vähemalt ühe eestikeelse ja ühe venekeelse raadio- ja televisiooniprogrammi ööpäevaringne edastamine üle riigi; 
2) tagada käesoleva lõike punktis 1 nimetatud võrku raadioprogrammide edastamise suutlikkus vähemalt kolmest asukohast, sealhulgas vähemalt kahest asukohast väljaspool Tallinna.

§ 2. Nõuded elutähtsa teenuse tasemele

(1) Eesti Rahvusringhääling peab elutähtsat teenust planeerima, tootma ja üldsusele suunama nii, et teenus oleks häiriva teguri esinemisel minimaalselt häiritud.

(2) Ringhäälinguvõrgu teenuse osutaja peab elutähtsat teenust planeerima, projekteerima, ehitama, hooldama ja kasutama nii, et teenus oleks sidevõrku ja sideteenust häiriva teguri esinemisel minimaalselt häiritud.

§ 3. Teenuse katkestuse lubatud aeg

(1) Eesti Rahvusringhääling tagab vähemalt ühe eestikeelse ja ühe venekeelse raadioprogrammi tootmise ning sellekohasele signaalile ligipääsu ringhäälinguvõrgu teenuse osutajale katkestuse tekkest mitte hiljem kui 6 tunni jooksul. Raadioprogrammi taastamise hetkest tagab Eesti Rahvusringhääling raadiouudiste tootmise sagedusega vähemalt 12 korda ööpäevas.

(2) Eesti Rahvusringhääling tagab vähemalt ühe eestikeelse ja ühe venekeelse teleprogrammi tootmise ja sellekohasele signaalile ligipääsu ringhäälinguvõrgu teenuse osutajale katkestuse tekkest mitte hiljem kui 24 tunni jooksul. Teleprogrammi taastamise hetkest tagab Eesti Rahvusringhääling teleuudiste tootmise sagedusega vähemalt 3 korda ööpäevas.

(3) Eesti Rahvusringhääling tagab eesti- ja venekeelsete veebipõhiste uudiste ööpäevaringse tootmise ja sellekohasele signaalile ligipääsu sideettevõtjale katkestuse tekkest mitte hiljem kui 8 tunni jooksul. Veebiuudiste taastamise hetkest tagab Eesti Rahvusringhääling veebiuudiste tootmise vähemalt 18 tunnil päevas, 7 päeval nädalas.

(4) Ringhäälinguvõrgu teenuse osutaja tagab:
1) pidevalt käesoleva paragrahvi lõikes 1 nimetatud raadioprogrammide edastamise kriisivalmidusega saatejaamadest kuni 1-minutilise katkestusega ümberlülitamise hetkel;
2) käesoleva paragrahvi lõikes 2 nimetatud teleprogrammide puhul varuühendustele ümberlülituse kuni 24 tunni jooksul katkestuse hetkest.

§ 4.  Nõuded elutähtsa teenuse katkestuse ennetamiseks

(1) Eesti Rahvusringhääling ja ringhäälinguvõrgu teenuse osutaja kirjeldavad elutähtsa teenuse toimepidevuse riskianalüüsis teenuse toimepidevuse tagamisega kaasnevaid ohte, sh ristsõltuvusi teistest elutähtsatest teenustest ja nendega seotud ohtusid ja katkestusi ning hädaolukorra seaduse § 91 kohases üleriigilises riskianalüüsis analüüsitud hädaolukordi või muid sarnaseid olukordi põhjustada võivaid ohte ning arvestab nendega toimepidevuse plaani koostamisel.

(2) Eesti Rahvusringhääling ja ringhäälinguvõrgu teenuse osutaja:
1) määratlevad oma taristu, mis enim mõjutab tema elutähtsa teenuse toimepidevust (edaspidi kriitiline taristu);
2) tagavad oma objekti ja kriitilise taristu kaitse ja rakendavad turvalisuse tagamise meetmed vastavalt riskianalüüsi tulemustele ja elutähtsa teenuse toimepidevust korraldava asutuse korraldustele;
3) regulaarselt analüüsivad ja hindavad küberohte ning rakendavad maandavaid meetmeid vastavalt küberturvalisuse seadusele ja elutähtsa teenuse toimepidevust korraldava asutuse korraldustele;
4) sõlmivad töötajatega ja alltöövõtjatega lepingud, mis tagavad elutähtsa teenuse toimepidevuse tagamisega seotud ülesannete täitmise ka töövälisel ajal;
5) vähendavad sõltuvust teistest elutähtsatest teenustest, sh omavad alternatiivseid sidepidamise lahendusi ning tagavad autonoomse elektritoite vastavalt käesoleva paragrahvi lõigetele 3 ja 4.

(3) Eesti Rahvusringhääling tagab avalik-õigusliku meediateenuse toimepidevuse tagamiseks elektrienergiaga varustamise teenuse katkestuse korral autonoomse elektritoite vähemalt 12 tunniks avalik-õigusliku meediateenuse toimimiseks. 

(4) Ringhäälinguvõrgu teenuse toimepidevuse tagamiseks elektrienergiaga varustamise teenuse katkestuse korral tagab ringhäälinguvõrgu teenuse osutaja autonoomse elektritoite oma ringhäälinguvõrgu piires vähemalt 72 tunniks ringhäälinguvõrgu osale, mille toimepidevusest sõltub avalik-õigusliku meediateenuse kättesaadavus.

§ 5. Elutähtsa teenuse katkestus ja elutähtsa teenuse ulatuslik või raskete tagajärgedega katkestus

(1) Avalik-õigusliku meediateenuse ulatuslikust või raskete tagajärgedega katkestusest põhjustatud hädaolukorraga on tegemist juhul, kui esineb vähemalt üks järgmistest tingimustest: 
1) Eesti Rahvusringhääling ei suuda taastada teenust käesoleva määruse § 3 lõigetes 1–3 sätestatud aja jooksul; 
2) avalik-õigusliku meediateenuse katkestus põhjustab teise elutähtsa teenuse katkestuse, mis toob kaasa hädaolukorra. 

(2) Ringhäälinguvõrgu teenuse ulatuslikust või raskete tagajärgedega katkestusest põhjustatud hädaolukorraga on tegemist juhul, kui esineb vähemalt üks järgmistest tingimustest:
1) ringhäälinguvõrgu teenuse osutaja ei suuda taastada teenust käesoleva määruse § 3 lõikes 4 sätestatud aja jooksul;
2) ringhäälinguvõrgu teenuse katkestus põhjustab teise elutähtsa teenuse katkestusest tuleneva hädaolukorra.

§ 6. Elutähtsa teenuse ulatuslikust või raskete tagajärgedega katkestusest või selle ohust teavitamise korraldus

(1) Eesti Rahvusringhääling teavitab viivitamata teenuse ulatuslikust või raskete tagajärgede katkestusest või selle ohust ning katkestuse või selle ohu lõppemisest Kultuuriministeeriumi kontaktisikut e-posti teel. 

(2) Ringhäälinguvõrgu teenuse osutaja teavitab viivitamata tekkinud ringhäälinguvõrgu ulatuslikust või raskete tagajärgedega katkestusest või selle ohust ning katkestuse või selle ohu lõppemisest Kultuuriministeeriumi kontaktisikut ning Tarbijakaitse ja Tehnilise Järelevalve Ametit e-posti teel.

(3) Käesoleva paragrahvi lõigetes 1–2 nimetatud teavitus sisaldab vähemalt järgmist teavet:
1) teenuste ulatusliku või raskete tagajärgedega katkestuse või selle ohu algusaeg ja kestus;
2) teenuste ulatusliku või raskete tagajärgedega katkestuse või selle ohu tegelik või oletatav põhjus ja hetkeolukorra lühikirjeldus;
3) teenuste taastamiseks või ulatusliku või raskete tagajärgedega katkestuse või selle ohu mõju vähendamiseks rakendatud ja rakendatavad meetmed;
4) esialgne hinnang prognoositava mõju kohta teenuste lõppkasutajale;
5) esialgne hinnang prognoositava mõju kohta teiste elutähtsate teenuste toimepidevusele.

(4) Kultuuriministeerium teavitab elutähtsa teenuse katkestusest tingitud hädaolukorrast või selle ohust hädaolukorra seaduse § 14 lõike 5 alusel kehtestatud korras.

Heidy Purga
minister

Merle Põld
õigus- ja haldusosakonna juhataja kantsleri ülesannetes